JY LEES NOU Philafrica Foods kry Mosambiekse hoendervennoot
Foto: Louw Pretorius .
Sowat 60% tot 70% van die hoendervleis wat in Mosambiek geëet word, word ingevoer en daar is dus groot geleenthede, sê mnr. Roland Decorvet, uitvoerende hoof van Philafrica.
Die maatskappy het in 'n verklaring bekend gemaak dat hy 'n gesamentlike onderneming, op 'n 50-50-grondslag, met Novos Horizontes aangegaan het. Dié Noord-Mosambiekse onderneming is 'n geïntegreerde hoenderprodusent wat in 2005 gestig is met die kernvisie om potensiaal rakende grond en arbeid in die land te ontsluit deur kleinboere te ondersteun. Die gesamentlike onderneming sal Novos Horizontes, wat "nuwe horisonne" beteken, in staat stel om sy uitbreiding in die land voort te sit.
"Ons beskou Novos Horizontes as 'n betroubare vennoot, 'n winsgewende onderneming, en, die belangrikste, ons het dieselfde waardes rakende die transformasie van kleinboere se lewe," sê Decorvet.
Mnr. Andrew Cunningham, uitvoerende voorsitter van Novos Horizontes, wat die onderneming in 2005 begin het, sê die onderneming wil die toonaangewende pluimveeprodusent in die land wees en na ander waardekettings uitbrei waar voedselverwerking en die bou van handelsmerkte produksie deur kleinboere kan bevorder. Die onderneming gebruik plaaslike boere om hoenders op hul eie plase groot te maak.
Decorvet het gesê tot dusver is nog geen uitbrekings van voëlgriep in Mosambiek aangemeld nie, maar die maatskappy ontwikkel daadwerklik gebeurlikheids- en risikobestuursplanne.